SWIYNTO KOBIYT – wspomniynie z dziecinstwa
Jak kozdego roku 8 marca na colkim swiecie fajruje sie Dziyn Kobiyt. Zaliczo sie do nich wszystke frele, wydane, rozwodki, wdowy, lipsty, to znaczy kozdego czlowieka, kery nosi babske miano i nosi kecka. No ja…terozki prawie wszystke baby oblykajom galoty, ale na Dziyn Kobiyt i tak dostowajom kwiotki i gyszynki od swoich chopow, szacow, kamratow i bajtlow.
Pamiyntom jak laziolach do szkoly, to dwa tydnie nojprzod bajtle z wszystkich klas do kupy z rechtorami szykowaly akadymijo na Dziyn Kobiyt. Musieli my sie uczyc wierszyki na pamiync i spiywki. Kozdo klasa szykowala tyz przedstawiynia. Do naszych Mamow, Omow i ciotkow malowali my laurki, zawijali w rolka i przewionzali szlajfkom, coby bolo richtig swiontecznie.
Nareszcie prziszol tyn dziyn 8 marca. Radowali my sie, bo w tyn dziyn niy bolo nauki, a colko szkola bola wypucowano, ozdobiono kolorowymi papiyrzanymi kwiotkami i szlajfami, a akadymijo bola w auli. Na tyn fajer boly zaproszone wszystke Mamy, kere mialy place zarozki za rechtorkami, a te zas siedzialy we piyrszy raji.
Jak sie zaczla ta akadymio, to przodzi na bina wyloz kerownik szkoly abo jaki rechtor, i wykwolol wszystke kobiyty, dziynkowol im za wychowanie nos – bajtlow, za to, ze majom z nami tela utropy, i za wszystko, co robiom dlo swoich rodzin. Ta oficjalno czynsc nom sie okropnie mierzla i niy mogli my sie doczekac, kedy sie to skonczy.
Potym byli my w raji. Po kozdym wystympie wszyjscy klackali i to juz nom sie bardzij podobalo. Na som koniec kozdy bajtel podlaziol do swoji Mamy z laurkom i kwiotkym z papioru, winszowol i obiecowol poprawa.
Potym mieli my zabawa w w sali gimnastycznyj i tak przeleciol nom dziyn we szkole. Po poledniu trza bolo jeszcze leciec do Omy i ciotkow z laurkami, godac wiyrszyki abo spiywac jake spiywki.
Minoly lata. Prziszol czas, kedy jo od mojego slubnego na Dziyn Kobiyt zaczlach dostowac kwiotki i gyszynki, a od synka laurki i kwiotki z papioru. Pora takich laurek czimia se na pamiontka, a czasym se je wyciongom, oglondom i wspominom …
szl_Latn szl_Latn szl_Latn szl_Latn szl_Latn szl_Latn szl_Latn szl_Latn